**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2023-2024 уку елы) 11 нче сыйныф**

**Максималь балл – 40**

1. **Теоретик бирем (10 балл).**

1. Барлыкка килгәннән алып язуда беркетелгән әсәрләр җыелмасы (1 балл):

1) **әдәбият тарихы**

2) матур әдәбият

3) әдәби барыш (процесс)

2. «Йөзек кашы» әсәренең жанрын билгеләгез (1 балл):

1) хикәя

2) **повесть**

3) роман

3. 1920-30 еллар әдәби истәлеге (1 балл):

1) Ибраһим Сәлахов «Колыма хикәяләре»

2) Галимҗан Ибраһимов «Яшь йөрәкләр»

3) **Гали Рәхим «Идел»**

4. Сугыш чоры татар әдәбиятында актив жанрлар гына тупланган рәтне билгеләгез (1 балл):

1) комедия, роман, бәет

2) **күңел лирикасы, гражданлык лирикасы, хикәя**

3) мөнәҗәт, хикмәт, газәл

5. Сугыш чоры татар әдәбиятының төп герое (1 балл):

1) халыкка хезмәт итүче

2) тоткын, әсир

3) **совет солдаты, сугышчы**

6. Иленнән кичерү сораучы, юллар аерып алып китеп, ярты җаны өзелеп калуга бәйле өзгәләнүче әдип кем ул (1 балл):

1) Фатих Кәрим

2) Габдулла Тукай

3) **Муса Җәлил**

7. Билгеләмәне игътибар белән укыгыз, узган сыйныфта үткәннәрне искә төшерегез һәм аңа туры килгән төшенчәне язып куегыз: «*Персонажның эчке дөньясын, ягъни хисләрен, фикерләрен, кичерешләрен, теләк-омтылышларын матур әдәбиятның үзенчәлекле алым-чаралары ярдәмендә җентекле итеп сурәтләүне күздә тоткан категория. Аның эчке монолог, дәшми калу, аң агышы һ.б. алымнары бар*» (2 балл):

Җавап: **психологизм**

8. Әдәби чорларны тиешле эзлеклелеккә салып урнаштырыгыз. Җавабыгызда алар алдына куелган саннарны гына тиешле тәртиптә языгыз (2 балл):

1) ХХ гасыр башы

2) Казан ханлыгы чоры әдәбияты

3) Торгынлык чоры әдәбияты

Җавап: **231**

ИНСТРУКЦИЯ: Биремнең җавабы булып, саннар тезмәсе генә килә ала. Җавапны буш ара калдырмыйча, өтер яки башка символларсыз языгыз.

1. **Әдәби текст белән эш (30 балл).**

**Фаил Шәфигуллин**

**Фирүзә**

Кар дөньясында Фирүзә исемле кар бөртеге оча иде. Ни өчен Фирүзәме? Асылташтай җем-җем итеп җемелдәгәнгәдер, бәлки. Ә бәлки... Хәер, әти-әниләребезнең безгә ни өчен нинди исем кушуларын ничек белеп бетермәк кирәк тә һәм бу хакта бәхәсләшүнең нигә кирәге бар? Фирүзә икән, Фирүзә. Хикмәт аның исемендә түгел.

Кар дөньясын тутырып очкан кар бөртекләре чиксез галәм океанында сәяхәт кылып йөргән йолдызлар санынча. Кем белә, бәлки, аннан да күбрәктер. Шул галәмәттә, шул ыгы-зыгыда, шул буталышта ничек танырсыз икән, кадерле дусларым, Фирүзәне?

Ә сез тәңкә карлар талгын гына тирбәлеп очканда һавага карагыз. Һай, шаян абый, кар бөртекләре барысы да бер төсле бит, диярсез инде башта. Ә сез игътибар беләнрәк карагыз. Күрдегезме? Бер кар бөртеге сезнең йөзгә орынам-орынам дип тирбәлде-тирбәлде дә читкә очып китте, җиргә кунам-кунам дип түбән төште-төште дә, җил канатларына утырып, янә югарыга омтылды. Аксыл болытлар арасыннан күз сирпегән кояш яктысына йөзек кашыдай ялтырап алды да үзе шикелле үк шаян, җитез кар бөртекләре арасына кереп югалды.

Әллә күрми дә калдыгызмы? Фирүзә шул иде бит инде. Шул үзе иде Фирүзә. Әйе, көмеш керфекле, ефәк чәчле, ачык йөзле кар бөртеге Фирүзә шул иде.

Кая бара, кая оча соң ул Фирүзә, дисезме? Үзе дә белми кая очканын, кай тарафларда йөзгәнен. Күк океаны чиксез, күк юллары озын, җил канатлары җитез.

Әллә сез үзенең кая очканын белергә теләми дип уйлыйсызмы Фирүзәне? Һи, теләмәгән кайда ул! Тик аның тир-ягындагы өлкән кар бөртекләре бик җитдиләр шул, һич кенә дә ипләп сөйләшергә теләмиләр Фирүзә белән.

Очты-очты да, йөзде-йөзде дә, озак кына тирә-ягына карангалап, Фирүзә янәшәдән генә очып барган өлкән кар бөртегенә эндәште:

- Абзыкаем, әйтче, зинһар, шулай ашкынып, дәртләнеп кая очабыз без?

- Урманнарны агартырга, тауларны яңартырга, басуларны җылытырга.

Фирүзә түбән карады.

- Ә нишләп төшмибез?

- Җирдә һәркайсыбызның үз урыны бар. Шул урынга барып җиткәч тә төшәрбез. Барыбыз бергә түгел, берәм-берәм төшәрбез. Берәм-берәм төшмәсәк, җиргә кар тигез ятмый. Кар тигез ятмагач, җир җылынмый. Җир җылынмагач, игеннәр уңмый. Игеннәр уңмагач, икмәк булмый. Икмәк булмагач, балалар куанмый. Балалар куанмагач, кар дөньясының кызыгы бетә. Безнең иң олы максатыбыз – балаларны куандыру.

Фирүзә беркавым, шат йөзле балалар һәм кызыгы беткән дөнья турында уйлый-уйлый, сүзсез генә очты. Аннары йомшак иреннәрен турсайтып болай диде:

- Ә минем бүген үк, хәзер үк шатландырасым килә балаларны.

Тәҗрибәле кар бөртекләре бер-берсенә карап елмаештылар.

- Алайса, - диде арадан бер өлкәнрәге, – син, сеңелкәем, ә-әнә теге тау битенә төшеп кунарсың. Ә-әнә, күрәсеңме, балалар чаңгы шуалар. Син төшеп кунгач, тау биегәебрәк китәр. Тау биегәйгәч, балалар шатланырлар.

- Анда бик күп бит кар бөртекләре, мине ничек танырлар соң балалар?

Кар бөртекләре Фирүзәнең беркатлы соравын җавапсыз калдырдылар. Чөнки балаларны бергәләп шатландырырга күнеккәннәр ич алар. Ә Фирүзә – кар дөньясында гомер булмаган хәл – башкалардан аерылып торырга уйлый.

- Бер генә баланы булса да шатландырасым килә минем, – дип, як ягына карады Фирүзә.

Фирүзә белән сөйләшеп торырга вакытлары юк иде кар бөртекләренең. Алар берәм-берәм җиргә төшеп ята тордылар. Чана юлларын калынайттылар, күл, болын, басу өсләренә ак юрган булып сырыштылар.

- Минем сезнең кебек шатландырасым килми балаларны, минем үземчә шатландырасым килә, – дип, әле бер кар бөртеге, әле икенчесе янына очып килде Фирүзә.

Безнең дә үзебезчә шатландырасыбыз килә дә бит аларны, тик кар дөньясының кагыйдәләре һәммәбез өчен дә бертөрле шул, – дип көрсенделәр кар бөртекләре.

- Бер генә баланы булса да үземчә шатландырыр идем, үземчә, – дип такмаклады Фирүзә һаман.

- Мондый холкың белән тиз эрерсең син, җирсемә алай, башкалар эшләгәнне генә эшләргә тырыш, – дип үгетләп карадылар Фирүзәне өлкән кар бөртекләре.

- Юк, юк, юк, – дип һаман үз сүзен сөйләде Фирүзә, – эресәм эрермен, әмма теләгемә ирешермен. Мин бик телим бит, бик теләгәч, теләгем үтәлергә тиеш минем.

Фирүзә башка кар бөртекләре белән тал ботагына кунып тирбәлде дә янә югары күтәрелде. Телеграф чыбыгында да, хәтта песнәк каурыенда да урын табалмады ул үзенә. Башка кар бөртекләре кунып калган урыннар һич кенә канәгатьләндермәде аны.

Шулай оча торгач, авыл урамына килеп керде Фирүзә. Анда, зәңгәр буялган капка төбендә, дөнья кубарып нәни кызчык елап тора иде.

Фирүзә бер очып үтте нәни кызчыкның каршыннан, ике очып үтте. Әмма кыз аңа бөтенләй игътибар итмәде.

- Елама, елама, мин сине шатландырырга телим, кара миңа, күр мине, менә мин нинди матур җемелдим! – дип кычкырды Фирүзә бөтен көченә. Тик аның тавышы бик нәзек, бик көчсез иде шул. Елау ләззәтенә бирелгән кызчык аның тавышын ишетмәде.

Бераздан кыз йодрыкларын язды. Ләкин, нәни учларында яшь тамчылары күргәч, тагын да кычкырыбрак еларга тотынды.

Менә шул мизгелдә тәвәккәлләде инде Фирүзә. Күкне тутырып очкан кардәшләренә соңгы мәртәбә карап алды да кызчыкның алсу учына очып төште. Нәни учтагы җылы яшь тамчысына кушылып эреп беткәнче, кызчыкның елаудан туктавын, аның чиста күк йөзедәй зәңгәр күзләрен киң ачып, соклану катыш куану белән тулуын күреп өлгерде ефәк чәчле, көмеш керфекле, ачык йөзле Фирүзә.

Фирүзәнең :

- Хушыгыз, туганнарым, мин теләгемә ирешеп эрим, – дигән соңгы сүзләрен җил биеккә-биеккә алып менеп китте.

- Хуш, кыю Фирүзә! – дип, бердәм гөрләделәр кар бөртекләре. Җил көчәйде. Кар дөньясында буран чыкты.

1. Әсәрнең төп герое кем? Ни өчен шулай дип уйлыйсыз? Фикерегезне дәлилләгез (3 балл). **Фирүзә,** **чөнки төп вакыйгалар барысы да аңа бәйле, ул автор фикерен үткәрүдә, проблемаларны җиткерүдә төп рольне уйный һ.б.**

2. Фирүзә образы аркылы язучы нинди хисләр, омтылышлар турында сөйли? Әсәр сюжетына нигезләнеп, аңлатып языгыз (5 балл). **Шатлык-куанычлар, кешеләр тормышына шатлык китерү турындагы олы хыял турында сөйли. Ул үзенең хыялына ирешә: кызны шатландыра, аны елавыннан туктата, әмма үзе юкка чыга. Шуңа күрә язучы бердәмлекне яклый, ялгыз гына зур омтылышларга, хыялларга, теләкләргә ирешеп булмаганлыгын күрсәтә.**

3. Фирүзәнең кичерешләрен ачу өчен автор нинди образлардан файдалана? (3 балл) **Аксыл болытлар, күз сирпегән кояш яктысы, йөзек кашы, шаян, җитез, яктылык һ.б.**

4. Әсәрнең темасын, проблемасын һәм идеясен билгеләгез (9 балл). **Әсәр кеше күңелендәге яктылыкка омтылыш, кешеләр арасындагы яшәеш кануннары турында. Әлеге әсәрендә автор ялгызлык, эгоистлык, үз көчеңне бәяли алмау, бердәмлекнең кадерен аңламау һ.б. проблемаларны күтәрә. Ялгыз гына олы максатларга ирешеп булмый, бердәм булып, бер булып яшәгәндә генә андый максатларга ирешергә, кешеләр яшәеше өчен мәгънәле эшләр башкарырга мөмкин, ди автор. Фирүзә кызны шатландырырга өлгерә, үз максатына да ирешә, әмма югала, ә калган кар бөртекләре бердәм булып җиргә, чана юлларына ятып, алга таба да бик күп балаларны шатландыруларын дәвам итәләр. Бердәмлектә, бергә булуда көч, дип кабатлый.**

5. Тәкъдим ителгән әсәрнең хикәя жанрына каравын дәлилләгез (5 балл). **Бер сюжет сызыгы үстерелә, геройлар, вакыйгалар саны аз, чагыштырмача кечкенә күләмле чәчмә әсәр, проблемалар саны чикләнгән һ.б.**

6. Бүгенге укучы күзлегеннән әсәргә бәя бирегез. Әсәрне яңадан язу мөмкинлеге булса, сез аның сюжетын үзгәртер идегезме, әдипкә нинди киңәшләр бирер идегез? (5 балл). **Укучы үз фикерен язарга тиеш.**